**Балха программах йола аннотаци г1алг1ай литературах 5-11 класс.**

Г1алг1ай литература программас новкъостал ду хьехархочоа берашта г1алг1ай йоазонхоша кхелла говзаме йоазоний чулоацам а, тема а, идея а къоастаде а, х1аьта цар шоай произведенешта бувцаш болча ц1енача, хозача, говзамеча меттах пайда эца а.

Г1алг1ай литература хьехаш вола хьехархо декхарийла ва лите­ратура новкъосталца берашта г1алг1ай метта хозал, говзал, к1оаргал, цун ганз йовзийта, уж кхетамца, эхь-эзделца кхебе, дикачун-вочун къоастам бе ховргдолаш.

Дешархошта ха деза г1алг1ай литература хьахилара наькъаш. Укхаза царна хайтача бакъахьа да, вай г1алг1ай литература хьахи­лара г1улакх малаг1ча таронца эттад, эггара хьалхара г1алг1ай йоазув 1923 шера Мальсагнаькъан Кураза Зоврбика кхелла хилар, из латински ларда т1а хинналга. Эггара хьалха г1алг1ай меттала кепатеха йоазув 1923 шера «Сердало» яха газета т1а кепатеха хилар.

Цхьабакъда, шоай йоазув хиннадеце а, багахбувцам б1аьхий хиннаб г1алг1ай къаман, тайп-тайпара жанраш чу а йоаг1аш: къаьнара иллеш, фаьлгаш, к1оанолгаш, ховли-довзалеш, легендаш, шира оаламаш, иштта кхы д1ахо а.

Г1алг1ай литература никъ, 1923 шерагара денз, таханарча денга кхаччалца, чоалхане болаш хьабенаб. Массехк хана доакъоех бекъа йиш я из.

Хьалхара ха - 1920-г1а шераш - говзаме йоазонаш хьахила доладенна ха я, х1аьта 1930-г1а шераш - г1алг1ай литература дег1ая йолаенна ха я.

XIapa ха ше-ший белгалонаш йолаш я.

Цу ханий керттера белгалонаш хьахул истрически заманга хьежжа а цу заман декхараш кхоачашдеш а. 1920-г1ча шерашка керда йоазув наха юкъе даржаш хиннад, г1алг1ай йоазонхой произведенеш кепаетта йолаяьй, къаман юкъе йоазув-дешар а 1илман к1оаргаленаш а тахка безам бола нах, къаьстта кагийбараш, денна алсам болаш хиннаб.

Ткъаь иттлаг1ча шерашка вай мехка коллективизаци яьржаш хиннай. Хьалъяь яьннай кердача советски вахара лард. Заман декхарашка хьежжа, литература йоазонаш а хиннад: кердача заман саг кхевара лаьрх1а.

Вай паччахьалкхен Сийлахь-боккха Даьй-мехка т1ом болабенна ха - ше къаьстта ха я.

1944 шерага денз хьа 1956 шерага кхаччалца, Сталина репрессеш бахьан долаш г1алг1ай йоазонхой говзаме йоазонаш де таро а бокъо хиннаяц. Нохч-Г1алг1ай Республика метта оттаяьчул т1ехьаг1а, г1алг1ай говзаме литература юха а дег1аенай.

XIapa исторически ханага хьежжа хул йоазонхой произведеней тематика. Цхьабакъда, xlapa говзамеча литература произведене ший керттерча уйланга диллача, бераш кхетамца кхедара, шоай Даьхе езаш, цун парг1ато бахьан долаш шоай са д1адала кийча хургболаш, нахаца 1имерзо лелаеш, кхыча къаман ва, аьнна, хоарцо лелаергйоацаш кхедара новкъостал ду.

Программа юкъейоаг1а произведенеш берий ханага хьажжа я, чулоацам а, керттера уйла а дика кхетадергдолаш, х1аьта xlapa классе Г1алг1ай багахбувцамах пайда эц.

V-XI классашка дешархой кхетамца кхебара духьа, уж эхьаца-эзделаца, хознена лоарх1амца кхебара духьа дола говзаме йоазонаш 1омаду. Цу классашка 1омаеш йола материал чоалхане яц, ший чулоацамга хьежжа, х1аьта идейни кхетам балара г1улакх лертт1а да цун.

Xlapa классашка чуйоаг1аш йола материал хронологичеки хьисапе луш я, дешархой литература исторех а литературеи вахари в1аший дувзаденна хиларах а кхетаргболаш. Цул совг1а, мехка истори а дикаг1а йовзаргья царна. Масала, Янднаькъан Дж. «Со з1амига волча хана» яхача стихотворене дешархошта хьагойт, хьалхарча замах г1алг1ай вахар мишта хиннад, х1аьта Зязгнаькъан Б. «Г1уша-Хьажа» яха дувцар дийшача, берашта гучадоал, революце шерашка шоай кортамукъал, иразе, парг1ата вахар бахьан долаш, г1алг1ай, ца1 санна, моастаг1чоа духьалъовттар.

V-VIII классашка говзамеча йоазонашца цхьана литературни теорех кхетам лу. Дешархоша керттера кхетаде дезаш дар да литература говзаме кхоллам хилар, цун мотт поэтически хилар. Литература теори дикаг1а кхетаергья дешархоша, говзамеча произведенешца цхьатарра 1омайойя.

Xlapa классе литература чулоацамга а дешархой кхетамга а, цар дег1адара боарамга а хьежжа, тайп-тайпара хьехара наькъаш леладе деза: хоза къоастадеш текст ешар, суртех, телевиденех, компьютерах пайда эцар. Цул совг1а, дешархошка шоашка болх байта беза йоазонхоех а цар говзамеча йоазонех лаьца кхы а дукхаг1а хоамаш лохаш.

V-VIII классашка теркам бе беза хоза къоастадеш, кхетадеш шаьра дешара говзал лакхаяккхара. Из программай декхар кхоачаш динза даргдац, урокаш т1а а дешаш, ц1аг1арча дешара т1ахьожамца кулгал а деш. Дешара техника тоаеш болх бе беза массане цхьана дешаш, юкъ-юкъера хоржаш дешаш, оттадаьча хаттара текстаца жоп луш, ишт. кх. д1.

Лакхерча классашкара дешархой керттерча даькъе кхетам болаш кийчбе беза ешаш йола произведенеш шоай ло1аме яшха, анализ е, керттера ма1ан а, уйла а гучадоахаш, цар мах бе.

V-VIII классашка мегаргда лоацца текстах а цун чулоацамах а шоашта хетар ала.

IX-XI классашка йоазонхочун вахара а кхоллама а никъ, цо айяь проблемаш тохкаш, хьехархочун урока керттера форма лекци хила йиш я. Иштта теоретически проблемаш е йоккха темаш 1омаеш, т1еххьара 1омадаьр ч1оаг1дара урок еш, 1омадаьр юха дагадохийташ лекцеца болх д1абахьа мегаргба.

Лекци толамаца т1аэцара аьттув баргба, нагахьа санна xlapa дешархочоа лаьрх1а т1адуллараш луш, текста доакъош тохкаш, хьалха болх баь хуле. Лекце план луш, керттерча ма1анах лаьца хаттараш оттадеш болх беш хуле, лекци дикаг1а т1аэц дешархоша. Болх лекце формах беш хилча, дешархой хьинар а цар шоай ло1аме болх бар а в1ашт1ехьадаккха деза, царна дешачунца безам хургболаш.

Лакхерча классашка программа юкъейоаг1а йоккхий эпически произведенеш. Уж дешархошка хьалххе а ешийта еза. Классе дешархошта произведени тахка а, цун чулоацамах а, турпалех а шоашта хетар ала ха деза.

Къаьстта теркам т1абахийта беза дешархоша шоай ло1аме беча балха, произведене доакъош, текста юкъера белгалъяьха моттигаш тохкаш, план оттаеш, турпалий оамалех шоашта хетар оалаш, 1алама сурташ дийшачул т1ехьаг1а, уж каьхата т1а дахка хьожаш.

Xlapa класса лаьрх1а багах а йоазонца а де дезаш долча балхий тайпаш белгалдаьд программа т1а. Балха xlapa тайпа, 1омаеча произведенеца айхха бувзам болаш, цун чулоацамга хьежжа хила деза. Хьехархо хадданза болх бе декхарийла ва дешархой багах ду къамаьл шаьрдеш, х1ана аьлча, из йоазонца беш болча балха лард я.

**68 сахьат**

**V класса дешархоша дагахьа а йоазонца а де дезача балхий тайпаш:**

1омаяь текст, ма1ан къоастадеш ешар, оаз нийса а оттаеш.

Дийшачун чулоацамах оттадаьча хаттарашта жоп телар.

Эпически йоккха тексташ доакъошца екъар. XIapa даькъах ц1ераш техкар. Планаш оттаяр.

1одийшар дагахьа хьадувцар. Лоаца дувцар д1аяздар.

Д1аеннача темах ховлий-довзалий, берий иллеш, тхьуждаргаш хьакхоллар.

Шоаш леладаьчох дувцар оттадар.

Сурт дашхар а цох лаьца дувцар оттадар а.

Сурташи тексташи, сурташи в1аший дистар, дашхар.

**V класса дешархошта ха дезар:**

Моллаг1а текст шаьра, хоза къостаеш Ioешa (xlapa минота 75-80 дош а дешаш).

Шоаш йийшача произведеней ц1ераш а автораш а ха.

Дийшар юхахьадувца ха.

Говзаме литература керттера кхетамаш: литературни турпалхо, диалог, сюжет фуд хар, багахбувцамеи йоазони произведенеш къоастае хар.

Дагахьа 1омаде дезар дагахьа ха.

Текста юкъера дистараши эпитеташи хьалаха ха.

**68 сахьат**

**VI класса дешархоша дагахьа а йоазонца а де дезача балхий тайпаш:**

Чулоацама доккха дола дувцар доакъошта декъар, дувцара план оттаяр, доакъошта ц1ераш тахкар.

Дийшачох къоаламашца е басарашца сурт дилла хар. Произведенеш ма1ан кхетадеш ешар. Хаттарашта жоп дала хар. Дийшар хьадувцар а д1аяздар а.

1аламах, школах, дезалах, шоаш леладаьчох дувцар яздар.

Хьехархочо йийшача произведена текстаха изложение язъяр, шоаш леладаьчох лаьца сочинени язъяр.

**VI класса дешархошта ха дезар:**

Йоазонхой ц1ераши, цар произведеней чулоацами, керттера уйлеи ха.

Багахбувцама жанраш йовза: кицахи к1оанолгехи кхетам хи­лар.

Стихаш кхоллара наькъаш, цар говзаме белгалонаш тахка ха.

Дагахьа 1омае белгалъяьха стихотворенеш ха.

Моллаг1а текст шаьра, хоза къоастаеш еша (цхьан минутах 95- 100 дош дешар).

Ше дийшар кхоалаг1ча юхь т1ара юхахьадувца ха.

Керда дешаш дошлорга юкъера лаха а, уж къамаьла юкъе кхувла а ха.

**68 сахьат**

**VII класса дешархоша дагахьа а йоазонца а де дезача балхий тайпаш:**

Говзаме литература а 1илма-публицистически а тексташ хоза къоастаеш ешар. Ма1ане дешар. Хаттарашта жоп телар. Дийшар хьадувцар а д1аяздар а. План оттаяр. 1омадечох корта бар, цох лаьца сочинени язъяр. Турпалхой оамалаш тахкар, характеристика оттаяр. Керда дешаш хьакъоастаде а дешлорг леладе а хар.

Шоаш белгалдаь а д1аяздаь а дола керда дешаш къамаьла юкъекхахьа хар.

Б1аргадайна фильм, драматически постановка хьаювцар, из яшхар.

1аламах, хьайбаех лаьца дувцараш оттадар, уж д1аяздар.

Классах, школах, дезалах лаьца яздар.

Сурташ, музыкальни кхолламаш дашхар.

**VII класса дешархошта ха дезар:**

Шаьра тексташ еша (масса тайпара дола йоазош, довзаш а ца довзаш а дараш) - минота 110-120 дош.

1ойийша эпически произведенеш, юхь хувцаш, хьаювца. Турпалхошта мах оттабеш, цар оамалаш тахка, сурт-сибат къоастаде. Бакъи харци турпалхой къоастабе, цар оамалаш яшха.

Шоаш дийша книжкаш лоацца хьадувца, керттера ма1ан гучадаккха.

Дешлоргаца болх бе а цох пайда эца а.

**68 сахьат**

**8-ча класса дешархошка шоашка ешийта лу произведенеш:**

1. Мерешкнаькъан Султан «*Г1алг1а ва со»,* стихотворени.

2. Ведажнаькъан Ахьмад *«Кхоллам»*

3. Коазой Тимур *«Наьсари Ачами»,* драматически поэма.

**VIII класса дешархоша дагахьа а йоазонца а де дезача балхий тайпаш:**

Г1алг1ай метта йола тексташ шаьра, хоза къоастаеш ешар. Моллаг1а поэтически текст хоза къоастаеш еша хар, ма1ан кхетадеш, тохар оттадар.

Чулоацам кхетабе, хаттарашта нийса жоп дала хар. Хаттарашта луш дола жоп даьржа хилар, чулоацам гучабоаккхаш хилар.

Дийшар дагахьа юхахьадувцар.

Турпалхой оамалаш ювца, харци бакъи турпалхой къоастабе хар. Керттера турпалхой къоастабар, цар сурт оттадар.

Тайп-тайпарарча произведений планаш увттаяр. Чоалхане текст доакъошта екъа хар.

Книжках, фильмах лаьца хьадувца а язде а хар.

Сурт дашха, керттердар белгалде, цох лаьца дувцар оттаде хар.

Мукъам кхетабе, музыкальни произведенех лаьца дувца а из къоастае а хар.

**VIII класса дешархошта ха дезар:**

Шаьра деша (минота 130-140 дош а дешаш).

1омаяьча произведеней автораш, кхолламий ц1ераш, цар турпал­хой. Композице белгалонаш. Тема, керттера уйла къоастае.

Поэмах, повестах, дувцарах, цар жанрони белгалонех кхетам хи­лар.

Кхолламах лаьца, турпалхо вувцаш, ший вахарах лаьца сочинени язъе.

Моллаг1а чоалхане текст цхьане аларца д1аязъе (изложени). Дийша книжка е б1аргадайна фильм дувцаш, цох лаьца язде, цун мах оттабеш, рецензи язъе.

**34 сахьат**

**9-ча классера дешархошта шоашка ешийта лу произведенеш:**

1. Зязгнаькъан Бахъаудин *«Заирас дийцар»*, дувцар.

2. Хамхой Ваха «*Сийна сарафан»,* дувцар.

3. Чахкенаькъан Капитон «*Саг йодаяри тоами»*, дувцар.

**IX класса дешархоша дагахьа а йоазонца а де дезача балхий тайпаш:**

Шаьра а ма1ан а долаш дешар.

Тайп-тайпара планаш увттае хар.

Хаттарашта лоацца а даьржа а жоп далар.

Дийшачох лаьца, керттера уйла гучайоаккхаш, сочинени язъяр.

1аламах, вахарах лаьца, сурт тохкаш, шоай ло1аме сочинени язъяр.

Дийшар тохкаш, мах луш, рецензи, отзыв язъе, хоам бе хар.

Моллаг1а къоастаяьча темах лаьца дувцар оттадар.

Шоаш шоай ло1аме дийшар юхахьадувца хар.

**IX класса дешархошта ха дезар:**

Шаьра, хоза къоастадеш, ма1ан а кхетадеш, моллаг1а текст еша (минота 150-160 дош а дешаш).

Эпически, лирически, драматически кхолламаш къестаде.

Харци бакъи турпалхой къоастабе, цар оамалаш тахка.

Турпалхой сурт-сибаташ дахка, цар белгалонаш къоастае.

Тема, сюжет, керттера уйла къоастае, композиционни белгалонаш тахка.

**102 сахьат**

**10-ча классера дешархошта шоашка ешийта лу произведенеш:**

1. Албакнаькъан Джабраил *«Даьхенна», «Воаг1аргва со*», стихотворенеш

2. Т1оаршхой Ибраьх1ам «*Дешархочунга», «Ц1и йоацача салтечун алама хьалхашка», «Даьймехкага»,* стихотворенеш.

3. Дахкилгнаькъан Ибраьх1ам *«Шутар», «Доттаг1ал тассар»,* дувцараш.

**X класса дешархоша дагахьа а йоазонца а де дезача балхий тайпаш:**

Произведенеш хоза къоастаеш ешар.

Багах а йоазонца а деш долча къамаьла план оттаяр.

Хаттарашта жоп луш, текста чулоацам гучабаккхар.

Проблемни хьисапе йола сочиненеш язъяр.

Публицистически йоазоний конспект а план а оттаяр.

Литературни темах лаьца доклади реферати кийчъяр.

Дийша книжка, б1аргадайна фильм е спектакль ювцаш, цун мах а оттабеш рецензи язъяр.

**X класса дешархошта ха дезар:**

Йоаэонхочо хьакхелла сурташ дагахьа кердадаккха.

Литературни текст, ший чулоацамга хьежжа, нийса тахка.

Литературни жанраш къоастае, цар белгалонаш тахка.

Текста керттера дог-уйла къоастае, нийса ма1ан де.

Турпалхой в1аший биста, цар оамалаш тахка.

Дийшар нийса кхетаде а цун мах бала а.

Йоазонхой вахара а кхоллама никъ бовза, цох лаьца дувца.

Произведенеш т1а ювцача заман керттера белгалонаш йовза.

Сюжет, композици, сурт-сибат къоастаде, белгалонаш ювца.

Йоазонхочун керттера стилистически белгалонаш йовза.

Литературно-критически статьяш тахка, къоастае.

**102 сахьат**

**XI класса дсшархоша дагахьа а йоазонца а де дезача балхий тайпаш:**

Произведенеш хоза къоастаеш Ioeшар.

Керда дешаши къамаьла доакъоши къоастадар, 1омадар.

Ший къамаьла план оттаяр (лоацца а яьржа а, багах а йоазон­ца а).

Хаттарашта лоацца а даьржа а жоп ладар.

Говзаме, проблемни хьисапе, ц1ена литературни мотт а болаш сочиненеш а лоацца йоазон кхолламе балхаш де хар.

Статьяш, очеркаш, рецензеш язъе хар.

Литературни темах доклад яр, рефераташ кийчъяр.

**XI класса дешархошта ха дезар:**

Произведенеш тохкаш, цар говзамеча чулоацамга хьежжа, нийса ма1ан кхетаде.

Турпалхой сурт-сибат дашха, бакъ-харц турпалхой къоастабе, уж тохкаш кхыча произведеней турпалхошца в1аший биста.

Произведений керттера а кертера йоаца а проблематика гучаяккха.

Йийшача произведене общественни лоарх1ам а керттера ма1ан а къоастаде.

Дийшача книжкахи, б1аргдайнача фильмахи е спектаклахи лаьца къамаьл де, царна мах оттабе.

Литературоведчески а критически статьяш нийса кхетае а цар чулоацам тахка а.

Литературни этапаши йоазонхой вахара а кхоллама а никъи.

Г1алг1ай литература кхоллара а дег1адара а наькъаш. Багахбувцама лоарх1ам.

Произведене кхоллара исторически хьал, заман белгалонаш.

1омаеча произведеней сюжет, композици, цар белгалонаш ха.

Говзаме г1ирс къоастабе, метта говзал гучаяккха.

**ДЕШАРХОЙ СОЧИНЕНЕЙ МАХ БАРА БОАРАМ**

Г1алг1ай литература 1омадеш язъеча сочиненей мах хоадабеш, теркаме эца:

1. Темах дика кхетар, цун чулоацам к1оарга а нийсача кепара а хьат1аэцар; чулоацамга хьежа хиннача х1амашта, турпалхой г1улакхашта мах оттабе а ма1ан де а хар; тема къоастаеш эша мате­риал йоалаяр; юкъара ма1ан де хар; цитаташ кхувла а уж д1анийсъе а хар.

2. Сочиненей доакъош шоай боарамга а, ма1анга а, бувзамга а диллача, шоайла цхьана доаг1аш хилар.

3. Наьна метта говзамеча г1ирсах пайда эцар, нийсача литературни меттаца язъе хар.

Сочиненешта ши мах бу; литература довзареи г1алг1ай метта грам­матика йовзареи.

**Дешархошта литература довзара мах бар:**

«5» оттаю к1оаргга тема а тохкаш, текст а кхыйола литературни материал тоъам болаш ховш хилар а гойташ, царех пайда а эцаш, юкъара керттердар а ховш, уйлаш бувзамца нийса а чулоацамца йизза кхоачашхинна а йолаш, нийсача литературни меттаца язъяьча со­чиненешта.

«4» оттаю тоъал тема а тохкаш, текст а, эшаш йола кхыйола ма­териал дика ховш хилар а гойташ, царех нийса пайда а эцаш, юкъа­ра кертердар а ховш, уйлаш бувзамца нийса а, чулоацамца йизза кхоачашхинна а йолаш, литературни меттаца язъяьча сочиненешта. Чулоацамах ца1-шиъ къоастаданза а къамаьлаца ши-кхоъ кхоачам боацар а хила тарлу.

«3» оттаю тема кертерча даькъе нийса а тохкаш, жоп дизза а доацаш, чулоацамах цхьацца нийса йоаца моттигаш а нийслуш, кер­тердар къоастаде а ца ховш, уйлаш бувзам болаш нийсъяь а йоацаш, йоазон къамаьл ховш хилар гойташ, диъ-пхиъ къамаьла г1алаташ а долаш язъяьча сочиненешта.

«2» оттаю темаца ца йоаг1аш, текст ца ховш хилар гучадоалаш, ший уйлаш йоазонца гучаяха ца ховш язъяьча сочиненешта.

**Дешархошта г1алг1ай грамматика йовзара мах бар:**

1. «5» оттаю:

а) нагахьа санна, дешаш хержаш а предложенеш увттаеш а цхьаннел-шиннел совг1а г1алат деце;

б) ца1 мара орфографически а е пунктуационни а г1алат деце.

 2. «4» оттаю:

а) нагахьн санна, дешаш хержаш а предложенеш увттаеш а кхаьннел совг1а г1алат деце;

б) шиннел совг1а орфографически а шиннел совг1а пунктуационни а г1алат ца хуле.

 3.«3» оттаю:

а) нагахьа сапна, дешаш хержаш а предложенеш увттаеш а пхеннел-ялхнел совг1а г1алат деце;

б) цхьаннел совг1а орфографическии ялхнел совг1а пунктуационнии г1алат ца хуле.

 4.«2» оттаю:

а) нагахьн санна, дешаш яздеш а предложенеш увттаеш а ворх1нега кхоачаш г1алаташ даьдале;

б) кхойттанега кхоачаш орфографически а пунктуационни а (царех ворх1нега кхоачаш орфографически) г1алаташ даьдале.

 5.«1» оттаю:

 нагахьа санна «2» юллачул совг1а г1алаташ хуле.

Вай республика школашка болх беш болча хьехархоша пайда эца беза укх оценкай нормаех.